ছাত্রদলের সা:সম্পাদক আকরাম ৮ দিনের রিমান্ডে | shomoybarta24.net
রাত ১২:৩৭
ডেস্ক নিউজ : নাশকতার দুই মামলায় ছাত্রদল কেন্দ্রীয় কমিটির সাধারণ সম্পাদক আকরামুল হাসান মিন্টু ৮ দিনের রিমান্ডের আদেশ দিয়েছেন আদালত।
শনিবার দুপুরে ঢাকা মহানগর হাকিম প্রণব কুমার রিমান্ডের এই আদেশ দেন।
ঢাকার অপরাধ, তথ্য ও প্রসিকিউশন বিভাগের উপকমিশনার আনিসুর রহমান এ ব্ষিয়ে জানান, ঢাকার মুখ্য মহানগর হাকিমের আদালতে আজ পল্টন থানার পুলিশ ছাত্রদলের সাধারণ সম্পাদক মিন্টুকে হাজির করে ২০ দিন রিমান্ডে নেওয়ার আবেদন করে।
আবেদনের পরিপ্রেক্ষিতে বিচারক দুই মামলার একটিতে পাঁচদিন ও আরেকটিকে তিনদিনের রিমান্ড মঞ্জুর করেছেন।
এর আগে শুক্রবার দুপুর ১২ টার দিকে জাতীয় প্রেসক্লাবের সামনে থেকে ছাত্রদলের কেন্দ্রীয় সাধারণ সম্পাদক আকরামুল হাসানকে গ্রেপ্তার করেছে পুলিশ।
ছাত্রদলের যুগ্ম-সাধারণ সম্পাদক মেহবুব মাসুম শান্ত গ্রেপ্তার বিষয়টি নিশ্চিত করে জানান, অবৈধভাবে সরকারের পেটোয়া বাহীনি আন্দোলনের ভয়ে ভীত হয়ে ছাত্রদল সাধারণ সম্পাদককে গ্রেপ্তার করেছে। গ্রেপ্তার হয়রানি করে ছাত্রদলকে দমানো যাবে না।
এর আগে বৃহস্পতিবার আদালতে যাওয়ার সময় বিএনপি চেয়ারপারসন বেগম খালেদা জিয়াকে বহনকারী গাড়ির পেছন থেকে ছাত্রদলের ১২ নেতাকে আটক করেছে পুলিশ।
এদিকে সকাল ১১ টার দিকে রাজধানীর কদমফোয়ারা থেকে ১০ জন ও প্রেসক্লাবের সামনে থেকে দুজনকে আটক করা হয়।
বৃহষ্পতিবার সকাল ১০.৪৫টায় রাজধানীর বকশী বাজার আলীয়া মাদরাসায় স্থাপিত বিশেষ আদালতের উদ্দেশ্যে গুলশানের বাসা থেকে রওনা দেন সাবেক প্রধানমন্ত্রী, বিএনপি চেয়ারপারসন বেগম খালেদা জিয়া।
এসময় ছাত্রদলের নেতাকর্মীরা বিএনপি চেয়ারপারসনকে বহনকারী গাড়ির পেছনে যাওয়ার সময় তাদেরকে আটক করা হয়েছে বলে জানান বিএনপির এক সিনিয়র নেতা।
জগন্নাথ বিশ্ববিদ্যালয় ছাত্রদলের বিক্ষোভ
এদিকে ছাত্রদলের কেন্দ্রীয় সাধারণ সম্পাদকসহ দলীয় নেতাকর্মীদের গ্রেপ্তারের প্রতিবাদে রাজধানীতে বিক্ষোভ মিছিল করেছে জগন্নাথ বিশ্ববিদ্যালয় (জবি) শাখা ছাত্রদল।
শনিবার সকাল ১০টার দিকে মিছিলটি পুরান ঢাকার রায়সাহেব বাজার মোড় থেকে শুরু হয়ে রথখোলা মোড় অতিক্রম করে টিপু সুলতান রোডে গিয়ে শেষ হয়।
মিছিলে নেতৃত্ব দেন জবি ছাত্রদল সভাপতি রফিকুল ইসলাম রফিক ও সাধারণ সম্পাদক আসিফ রহমান বিপ্লব।
ছাত্রদলের কেন্দ্রীয় সাধারণ সম্পাদক আকরামুল হাসান মিন্টু, জবি ছাত্রদল নেতা আশরাফুল ইসলাম রাতুল ও জামাল হোসাইন সাগরকে গ্রেপ্তারের প্রতিবাদে এ বিক্ষোভ মিছিল অনুষ্ঠিত হয়।
মিছিলে উপস্থিত ছিলেন জবি ছাত্রদলের সহ-সভাপতি আবদুল জলিল, মিরাজ রহমান, এডিএম বাকির জুয়েল, যুগ্ম সম্পাদক মো. আলী হাওলাদার, আব্দুল মান্নান ও মো. সালাউদ্দিন, সাংগঠনিক সম্পাদক সাদিকুর রহমান সাদিক, সহ-সাধারণ সম্পাদক শাহ জামাল প্রমুখ।
প্রকাশের সময়:শনিবার, ১৮ নভেম্বর, ২০১৭